कमलको ह्याट्रिक, जोगिएन टिम
म्याथ्यु हम्फ्रेजले ५ विकेट लिएपछि आयरल्यान्ड उल्भस (ए) ले पहिलो एकदिवसीय क्रिकेटमा बुधबार नेपाल ‘ए’ लाई २१ रनले पराजित गरेको छ । १ सय ५८ रनको लक्ष्य पाएको घरेलु टोली कीर्तिपुरस्थित त्रिवि क्रिकेट मैदानमा २५.३ ओभरमा १ सय ३६ रनमा अलआउट भयो । 
काठमाडौँ — म्याथ्यु हम्फ्रेजले ५ विकेट लिएपछि आयरल्यान्ड उल्भस (ए) ले पहिलो एकदिवसीय क्रिकेटमा बुधबार नेपाल ‘ए’ लाई २१ रनले पराजित गरेको छ । १ सय ५८ रनको लक्ष्य पाएको घरेलु टोली कीर्तिपुरस्थित त्रिवि क्रिकेट मैदानमा २५.३ ओभरमा १ सय ३६ रनमा अलआउट भयो । देव्रहाते स्पिनर हम्फ्रेजले १० ओभरमा ३२ रन खर्चेर ५ विकेट लिएका थिए । नेपालबाट शाहब आलमले सर्वाधिक ३७ रन बनाए । उनले ३४ बलमा ४ चौका र १ छक्का प्रहार गरे । शाहब र रिजन ढकालले नवौं विकेटमा ३४ रनको साझेदारी गरेर नेपाललाई विजयतर्फ पुर्‍याएको समयमा हम्फ्रेजले शाहबलाई २५ औं ओभरमा आउट गरी महत्त्वपूर्ण साझेदारी तोडे । त्यसको अर्को ओभरमा सागर (मौसम) ढकाल रनआउट भएपछि नेपाली टोली झन्डै आधा इनिङ्सको खेल बाँकी रहँदै अलआउट भयो । अर्का आइरिस बलर लिएम म्याकर्थीले ४ विकेट लिए । उनले ५ ओभरमा २९ रन खर्चे । नेपालले राम्रो सुरुआत गरे पनि त्यसपछि आफूहरूले सम्हालिएर बलिङ गरेको प्लेयर अफ द म्याच हम्फ्रेजले बताए । नेपालबाट ओपनर देव खनालले २६ रन बनाए । उनले २२ बलमा ४ चौका प्रहार गरे । देव र अर्जुन कुमालले पहिलो विकेटमा ५ ओभरमा ३५ रन जोडेका थिए । तर, १० औं ओभरमा पुग्दा नेपाल ५६–६ को स्थितिमा पुग्यो । कुमाल ९, अर्जुन साउद ४, कप्तान विनोद भण्डारी ९ रनमा आउट भए । भीम सार्की र आरिफ शेख शून्यमै आउट भए । कमलसिंह ऐरीले ६ रन जोडे । खुलेर खेलेका बसिर अहमदले २० रन बनाए । उनले २१ बल खेली २ चौका र १ छक्का प्रहार गरे । रिजन ३५ बलमा १२ रनमा अविजित रहे । यसअघि कमलको ह्याट्रिक विकेटमा नेपाल ‘ए’ ले आयरल्यान्ड उल्भसलाई सानो स्कोरमा अलआउट गरेको थियो । कमलले अन्तिम ३ विकेट लगातार बलमा लिएपछि टस जितेर ब्याटिङमा आएको आयरल्यान्ड ‘ए’ ३८.३ ओभरमा १ सय ५७ रनमा अलआउट भयो ।३९ औं ओभरमा आफ्नो सातौं ओभर लिएर आएका कमलले उक्त ओभरको पहिलो बलमा लिएम म्याकर्थीलाई मिडविकेटमा शाहब आलमबाट क्याच गराए । त्यसपछि लगातार बलमा कमलले म्याथ्यु हम्फ्रेज र बेन ह्वाइटलाई बोल्ड गरी ह्याट्रिक विकेट पूरा गरेका थिए ।लगातार दुई बलमा विकेट लिएपछि अन्तिम ब्याटर रहेका कारण आफूलाई ह्याट्रिक आस जागेको कमलले बताए । ‘अन्तिम ब्याटर बाँकी थिए, उसले लेन्थको बल गुमाउने सम्झावना हुन्थ्यो,’ आयरल्यान्डसँगको यसै शृंखलाबाट पुनरागमन गरिरहेका कमलले भने, ‘प्रत्येक खेलमा मलाई सहज हुँदै गइरहेको छ । यस प्रदर्शनले झन् राम्रो खेल्न प्रेरित गर्छ ।’ नेपाल भ्रमणमा रहेको आयरल्यान्ड उल्भसविरुद्ध नेपाली खेलाडीको यो दोस्रो ह्याट्रिक विकेट हो । सोमपाल कामीले नेपाली राष्ट्रिय टोलीबाट खेल्दै आयरल्यान्ड उल्भसविरुद्धको दोस्रो खेलमा आफ्नो लगातार तीन बलमा विकेट लिएका थिए ।बुधबार कमलले ६.३ ओभरमा १ मेडन राख्दै २१ रन खर्चेर ४ विकेट लिए । शाहब र मौसमले २–२ विकेट लिए । शाहबले ९ ओभरमा १ मेडन राख्दै २१ र मौसमले १० ओभरमा ५० रन खर्चेका थिए । अर्को एक विकेट रिजनले लिए । आइरिस टोलीबाट केड केरमाइकलले सर्वाधिक ५१ रन बनाए । उनले ७७ बल खेल्दै ४ चौका प्रहार गरे । कप्तान निल रकले ३२ बलमा २ चौका र ३ छक्कासहित ३९ रन बनाए । पिटर मुर २१, जेम्स म्याकलम र स्टेफन डहनीले समान १२ रन बनाए । आयरल्यान्डले नेपाल ‘ए’ सँग तीन एकदिवसीय शृंखला खेलिरहेको हो । दोस्रो खेल शुक्रबार हुनेछ । आयरल्यान्डले यसअघि नेपाली राष्ट्रिय टोलीसँगको दुई ट्वान्टी–२० खेल हारेको थियो भने नेपाल ‘ए’ सँगको तीन खेलको शृंखला २–१ ले जितेको थियो ।